Dubbelmoord in Marlothpark(Argieffoto: Lorraine Claasen) Die polisie in Mpumalanga is op soek na ŉ bende aanvallers wat twee mense in Marlothpark, naby Komatipoort, Woensdagaand vermoor het. Brig. Leonard Hlathi, polisiewoordvoerder, het gesê die gesin van vier was in hul huis toe twee mans hulle omstreeks 15:00 genader en werk geëis het. “Die familie het gesê daar is in dié stadium geen werk beskikbaar nie. Skielik het nog mans te voorskyn gekom. Een van hulle het ŉ vuurwapen gehad,” het hy gesê. Die slagoffers is vasgebind en lappe is in hul monde gedruk. “Die mans het ŉ paar waardevolle items geneem en van die toneel gevlug. Twee slagoffers, die eienaar van die huis en ŉ vrouebesoeker, het versmoor. Die [huiseienaar se] vrou en dogter het oorleef.” Hlathi het gesê die verdagtes is steeds soek. Die slagoffers se name is nog nie bekend gemaak nie. In ŉ afsonderlike voorval is ŉ 44-jarige vrou ook Woensdag op ŉ plaas naby Komatipoort vermoor. Sy is glo met ŉ panga aangeval, het Hlathi gesê. Haar linkerarm is onder meer afgekap en sy het verskeie wonde aan haar liggaam gehad. ŉ 35-jarige man, die vrou se gewese vriend, is reeds in hegtenis geneem. “By die polisie se aankoms by die verdagte se huis, het hulle hom met ŉ panga aangetref. Dit was vermoedelik die moordwapen. Hy is in hegtenis geneem en verskyn môre [Vrydag] in die Komatipoort-landdroshof,” het Hlathi gesê.